PYLON บวก 4.72% รับข่าวดีผลงานครึ่งปีหลังโตแกร่ง ชู Backlog 700 ลบ.
PYLON บวก 4.72% รับข่าวดีผลงานครึ่งปีหลังโตแกร่ง ชู Backlog 700 ลบ. ล่าสุด ณ เวลา 15.47 น. ราคาอยู่ที่ 11.10 บาท บวก 0.50 บาท หรือ 4.72% ราคาสูงสุดอยู่ที่ 11.10 บาท ราคาต่ำสุดอยู่ที่ 10.50 บาท ด้วยมูลค่าการซื้อขาย 11.37 ล้านบาท
24 ส.ค. 2559

ผู้สื่อข่าวรายงานว่า บริษัท ไพลอน จำกัด (มหาชน) หรือ PYLON ณ เวลา 15.47 น. ราคาอยู่ที่ 11.10 บาท บวก 0.50 บาท หรือ 4.72% ราคาสูงสุดอยู่ที่ 11.10 บาท ราคาต่ำสุดอยู่ที่ 10.50 บาท ด้วยมูลค่าการซื้อขาย 11.37 ล้านบาท ขณะที่ดัชนีตลาดหุ้นไทยโดยรวมบวก 0.45%

โดยปัจจัยที่ส่งผลให้ราคาหุ้น PYLON ปรับตัวขึ้น เนื่องจากแนวโน้มผลงานครึ่งปีหลังจะเติบโตดีกว่าช่วงครึ่งปีแรก อย่างไรก็ตามผลงานที่จะเติบโตในครึ่งปีหลังมาจาก โครงการลงทุนด้านโครงสร้างพื้นฐานระบบคมนาคมของภาครัฐ ซึ่งคาดว่าจะหนุนกำไรสุทธิปีนี้เติบโตได้ตามเป้าหมาย
ด้าน ดร.ชเนศวร์ แสงอารยะกุล กรรมการผู้จัดการใหญ่ PYLON ผู้ประกอบการธุรกิจรับเหมาก่อสร้างงานฐานราก (เสาเข็มเจาะ) ระดับแนวหน้าของประเทศไทย เปิดเผยถึงแนวโน้มธุรกิจฐานรากว่า จะฟื้นตัวได้ในช่วงครึ่งหลังของปี 2559 จากโครงการขนาดใหญ่ต่างๆ ที่จะเริ่มก่อสร้าง และงานประมูลขนาดใหญ่ที่ทยอยออกมาในช่วงครึ่งปีหลัง ซึ่งจะสร้างความมั่นใจให้กับภาคเอกชนในการลงทุนมากยิ่งขึ้น โดยเฉพาะอสังหาริมทรัพย์ตามแนวรถไฟฟ้า ประกอบกับบริษัทมีความพร้อมที่จะเข้าไปรองรับโอกาสที่กำลังจะเกิดขึ้น และมีฐานะทางการเงินที่แข็งแกร่งอย่างมาก
ขณะที่ปัจจุบันงานในมือ (Backlog) เริ่มฟื้นตัวขึ้น 30% จากการขับเคลื่อนของงานภาครัฐเป็นส่วนใหญ่ ล่าสุดอยู่ที่ 700 ล้านบาท จากเดือนพ.ค.ที่ผ่านมา มีงานในมือ 530 ล้านบาท งานที่เริ่มเข้ามาเป็นงานรับเหมาจากภาครัฐ เช่น งานสนามบินสุวรรณภูมิ เฟส 2 และงานรถไฟรางคู่ โดยปริมาณงานเสาเข็มเจาะขนาดใหญ่เริ่มมีมากขึ้นอย่างมีนัยสำคัญ
ดังนั้นทิศทางของผลการดำเนินงานและอัตรากำไรขั้นต้นมีแนวโน้มจะฟื้นตัวในช่วงครึ่งปีหลังนี้ และสนับสนุนให้ผลการดำเนินงานในปี 2559 จะมีกำไรสุทธิเติบโตจากปีก่อนได้ตามเป้าหมาย และฟื้นตัวเด่นชัดในปี 2560
ขณะที่คณะกรรมการบริษัท (11 ส.ค.59) มีมติอนุมัติการจ่ายเงินปันผลระหว่างกาลให้แก่ผู้ถือหุ้น โดยจ่ายจากผลการดำเนินงานงวด 6 เดือน สิ้นสุดวันที่ 30 มิถุนายน 2559 และจ่ายจากกำไรสะสมในอัตราหุ้นละ 0.25 บาท และขึ้นเครื่องหมาย XD วันที่ 23 ส.ค.59 และกำหนดจ่ายเงินปันผลระหว่างกาลวันที่ 8 ก.ย.59 นี้